Նոյեմբերի 17-ին Երևանի «Մոսկվա» թատրոնի դահլիճը կրկին լեփ-լեցուն էր։ Հավաքվել էին կինոգետներ, արվեստագետներ, տարբեր սերունդների ներկայացուցիչներ ու մտավորականներ ` մասնակցելու ռեժիսոր Ջիվան Ավետիսյանի «ՎԵՐՋԻՆ ԲՆԱԿԻՉԸ» ֆիլմի պրեմիերային, որը ցուցադրվեց մեծ էկրանին: Նոյեմբերի 17-ին, նախատեսված էր ֆիլմի քննարկում և գինու համտես՝ «Էնոտեկա» – ում, ֆիլմի դերասանական և ստեղծագործական կազմի մասնակցությամբ։ Մինչ այդ, նոյեմբերի 16-ին, «Մոսկվա» կինոթատրոնի կարմիր փոքր դահլիճում տեղի ունեցավ ֆիլմի ցուցադրությունը՝ մամուլի համար, իսկ այնուհետև նույն օրը, «Մոսկվա» կինոթատրոնի շենքի ներսում գտնվող «Մոնրո» սրճարանոմ կայացավ հանդիպում՝ ռեժիսորի և դերասանական կազմի մասնակցությամբ։ Մի քանի խոսքով ներկայացնենք ֆիլմը և նրա ստեղծման մասին։ Ֆիլմը պատմում է 70-ամյա քարտաշի՝ Աբգարի մասին, ով ազգամիջյան հակամարտության արդյունքում գյուղում միայնակ է մնացել և որոնում է իր աղջկան, ով, ինչպես պարզվում է հետագայում, հոգեկան խնդիրներ ունի, քանի որ տեսել է, թե ինչպես է վայրենացած ամբոխը Սումգայիթում՝ կրակների մեջ, այրում իր ամուսնուն։ «Վերջին բնակիչը» ֆիլմի նկարահանումներն իրականացվել են 2015թ.-ին Արցախում՝ ռեժիսորի հայրենի Խաչմաչ գյուղում: 82 րոպե տևողությամբ ֆիլմի նկարահանումները տևել են 20 օր: